สสจ.ยะลา จัดกิจกรรมรณรงค์คัดกรองมะเร็งเต้านม เฉลิมพระเกียรติฯ รัชกาลที่ 10 ที่โรงพยาบาลรามัน
สสจ.ยะลา จัดกิจกรรมรณรงค์คัดกรองมะเร็งเต้านม เฉลิมพระเกียรติฯ รัชกาลที่ 10 ที่โรงพยาบาลรามัน เน้นรณรงค์สตรีที่อยู่ห่างไกล กลุ่มเสี่ยง ได้รับการตรวจค้นหาในระยะเริ่มแรก


 
วันนี้ (21 ก.พ. 61) ที่โรงพยาบาลรามัน อำเภอรามัน จังหวัดยะลา สำนักงานสาธารณสุขจังหวัดยะลา ร่วมกับโรงพยาบาลรามัน อำเภอรามัน จังหวัดยะลา และมูลนิธิกาญจนบารมี ได้จัดโครงการคัดกรองมะเร็งเต้านม โดยเครื่องเอกซเรย์เต้านมเคลื่อนที่ (Mammogram) ในสตรีกลุ่มเสี่ยงและด้อยโอกาส เพื่อเฉลิมพระเกียรติ สมเด็จพระเจ้าอยู่หัวมหาวชิราลงกรณ บดินทรเทพยวรางกูร ทรงเจริญพระชนมพรรษา 5 รอบ รวมทั้งรณรงค์ให้สตรีที่อยู่ห่างไกล และมีปัจจัยเสี่ยงต่อการป่วยด้วยมะเร็งเต้านม ได้รับการตรวจค้นหาในระยะเริ่มแรก ตลอดจนเป็นการรณรงค์ประชาสัมพันธ์ให้กลุ่มสตรีในจังหวัดยะลา ได้ตระหนักรู้เกี่ยวกับโรคมะเร็งเต้านมและให้ความสำคัญกับการตรวจเต้านมด้วยตนเอง โดยมีนายวรเชษฐ พรมโอภาษ รองผู้ว่าราชการจังหวัดยะลา เป็นประธานเปิดโครงการพร้อมตรวจเยี่ยม การจัดนิทรรศการให้ความรู้เรื่องมะเร็งเต้านม การสอนการตรวจเต้านมด้วยตนเอง การตรวจคัดกรองมะเร็งเต้านม โดยเครื่องเอกซเรย์เต้านมเคลื่อนที่ (Mammogram) ให้กับสตรีกลุ่มเสี่ยงและด้อยโอกาส
 


นายแพทย์สงกรานต์ ไหมชุม นายแพทย์สาธารณสุขจังหวัดยะลา กล่าวว่า การจัดกิจกรรมครั้งนี้ จังหวัดยะลา โดยสำนักงานสาธารณสุขจังหวัดยะลา โรงพยาบาลรามัน อำเภอรามัน จังหวัดยะลา ได้เห็นความสำคัญของการเฝ้าระวัง และค้นหาผู้ป่วยมะเร็งเต้านมในระยะเริ่มแรก จึงร่วมกับมูลนิธิกาญจนบารมี จัดโครงการคัดกรองมะเร็งเต้านม โดยเครื่องเอกซเรย์เต้านมเคลื่อนที่ (Mammogram) ในสตรีกลุ่มเสี่ยงและด้อยโอกาส ขึ้น เพื่อเฉลิมพระเกียรติ สมเด็จพระเจ้าอยู่หัวมหาวชิราลงกรณ บดินทรเทพยวรางกูร อีกทั้ง ยังเป็นการรณรงค์ประชาสัมพันธ์ให้กลุ่มสตรีในจังหวัดยะลา ได้ตระหนักรู้เกี่ยวกับโรคมะเร็งเต้านมและให้ความสำคัญกับการตรวจเต้านมด้วยตนเอง  โดยกิจกรรมมีการบรรยายให้ความรู้ และตรวจคัดกรอง ตลอด 3 วัน ระหว่างวันที่ 21-23 กุมภาพันธ์ 2561 โดยได้รับความร่วมมือและการสนับสนุนแพทย์ พยาบาลบุคลากรทางการแพทย์และสาธารณสุข จากโรงพยาบาลยะลา โรงพยาบาลชุมชนทุกแห่ง สำนักงานสาธารณสุขอำเภอทุกแห่ง และโรงพยาบาลปัตตานี และการไฟฟ้าส่วนภูมิภาค อำเภอรามัน จังหวัดยะลา